ประกันชีวิตดึงดูดตัวแทนหน้าใหม่
บริษัทประกันชีวิตจี้สมาคมเปิดสอบตัวแทนรายบริษัท เหตุคนใหม่ไหลเข้าอาชีพตัวแทนพรึบ
13 มี.ค. 2555

บริษัทประกันชีวิตจี้สมาคมเปิดสอบตัวแทนรายบริษัท เหตุคนใหม่ไหลเข้าอาชีพตัวแทนพรึบ
นางบุษรา อึ๊งภากรณ์ ผู้อำนวยการสมาคมประกันชีวิตไทย เปิดเผยว่า ในขณะนี้มีบริษัทประกันชีวิตต่างๆ ได้ขอให้สมาคมทำการเปิดสอบเป็นรายบริษัทเพิ่มขึ้น ทั้งที่เป็นการเพิ่มบริษัทจากเดิมและเพิ่มจำนวนรอบสอบของบริษัทเดิมมากขึ้น 
ทั้งนี้ เป็นผลมาจากมีประชาชนจำนวนมากต้องการเข้าสอบความรู้เพื่อขอรับใบอนุญาตเป็นตัวแทนประกันชีวิตจำนวนมากตั้งแต่ต้นปี เฉพาะเดือน ก.พ. 2555 ที่ผ่านมา มีผู้สมัครสอบ 1.31 หมื่นคน เพิ่มขึ้น 10.69% เมื่อเทียบกับเดือนเดียวกันของปี 2554
สำหรับยอดสอบตัวแทน 2 เดือน ตั้งแต่วันที่ 1 ม.ค.-29 ก.พ. 2555 มีผู้สมัครสอบความรู้เพื่อขอรับใบอนุญาตเป็นตัวแทนประกันชีวิตที่สมาคมรวมทั้งสิ้น 2.19 หมื่นคน เพิ่มขึ้นจากระยะเดียวกันของปีก่อน จำนวน 1,734 คน หรือ 8.59% มีผู้เข้าสอบ 1.59 หมื่นคน และสอบผ่าน 7,454 คน หรือ 46.65% ของผู้เข้าสอบ 
“ในปีนี้ สมาคมคาดว่าการสอบตัวแทนประกันชีวิตจะมีอัตราเพิ่มมากขึ้น โดยมีผู้สมัครสอบผ่านสมาคมไม่ต่ำกว่า 1.36 แสนคน หรือเพิ่มขึ้นจากปีก่อนในอัตราไม่ต่ำกว่า 5%” นางบุษรา กล่าว
นางบุษรา กล่าวว่า เมื่อจำนวนตัวแทนเพิ่มขึ้นดังกล่าวก็จะเป็นปัจจัยที่จะทำให้ธุรกิจประกันชีวิตเติบโตขึ้นเป็นไปตามเป้าหมายที่สมาคมประกันชีวิตไทยคาดไว้ ซึ่งในปีนี้คาดว่าเบี้ยประกันชีวิตรวมจะเติบโตไม่ต่ำกว่า 15% หากไม่มีปัญหารุนแรงด้านการเมืองหรือมหาอุทกภัยซ้ำอีก